《送张时择从杨茂州之招》
宋代·李流谦

州闾我知君，楚璞未剖初。
家无两钱锥。腹有万卷书。
闭门饱葵苋，抚几咏唐虞。
儿乳腥未濯，才能辨之乎。
巍科似拾遗，却走我不如。
流俗校成败，往往遭揶揄。
岂知磻溪叟，空钓宁在鱼。
穷途有知已，一笑肝胆输。
羔雁朝在门，挽我不得徐。
鲸鲲依洪波，凤凰集修梧。
士贵得所托，往矣膏子车。
忠信行蛮貊，九夷圣肯居。
使君况儒将，奥学窥盘谟。
小诗乃余澜，已足吞五湖。
老羌弛弓刀，玉帐一事无。
举杯哦新篇，主宾兴不孤。
明日思君处，一千里平芜。

作者简介：[约公元一一四七午前后在世]字无变，汉州德阳人。生卒年不详，约宋高宗绍兴中前后在世。以文学知名。荫补将仕郎，授成都府灵泉县尉。秩满，调雅州教授。虞允文宣抚全蜀，置之幂下，多所赞画。寻以荐除诸王宫大小学教授。力乞补外改奉议郎，通判淹州府事。流谦著有澹齐集八十一卷，《国史经籍志》传于世。